Katalaaniseuran tähtipelaaja lähtee Barcelonasta.

Brassitähti Neymar lähtee FC Barcelonasta. Seura tiedotti keskiviikkona, että pelaaja on yhdessä isänsä ja agenttinsa kanssa ilmoittanut asiasta tapaamisessa keskiviikkoaamuna.

Neymarin sopimus ostetaan ulos siihen kirjatulla ulosostosummalla. Hinta on 222 miljoonaa euroa.

Seura lisää, että Neymarilla on yhä toistaiseksi sopimus FC Barcelonan kanssa, mutta hänellä on väliaikainen lupa olla poissa joukkueen harjoituksista.

Neymar on edustanut Barcelonaa vuodesta 2013 lähtien.­

Neymar, 25, on useiden lähteiden mukaan siirtymässä Barcasta ranskalaiseen PSG:hen.

Pariisilaisseuralla ei ole pikkurahan puutetta, sillä seuran omistaa qatarilainen sijoitusyhtiö. PSG on ollut qatarilaisomistuksessa vuodesta 2012 lähtien, ja kunnostunut sen jälkeen useaan otteeseen siirtomarkkinoilla.

Panostukset ovat tuoneet mukanaan urheilullista menestystä. PSG voitti Ranskan mestaruuden neljä kertaa peräkkäin vuosien 2012 ja 2016 välillä. Viime kaudella PSG jäi kuitenkin kolmanneksi, kun mestaruutta juhli AS Monaco FC.

Messin ja Suárezin varjossa

Neymar on pelannut Barcassa vuodesta 2013 lähtien tehden 68 maalia 123 liigaottelussa. Brasilian maajoukkueessa hänen saldonsa on 77 ottelua ja 52 maalia.

Neymar muodosti viime kaudella pysäyttämättömän hyökkäyskolmikon yhdessä Lionel Messin ja Luis Suárezin kanssa. Neymar viimeisteli kauden aikana 13 täysosumaa ja antoi 11 maaliin johtanutta syöttöä.

Kansainvälisessä mediassa Neymarin on arvioitu haluavan lähteä Barcelonasta, koska hän on jäänyt suosiossa Messin ja Suarezin varjoon. PSG:ssä vasta 25-vuotias hyökkääjä olisi joukkueen kiistaton supertähti.

Neymar saapui keskiviikkoaamuna tapaamiseen FC Barcelonan harjoituskeskukseen.­

Historian kallein pelaaja on aiemmin ollut Paul Pogba, joka siirtyi kesällä 2016 Juventuksesta Manchester Unitediin 105 miljoonalla eurolla.